PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2004/ZK/R/2/069	 Bratislava 02. apríl  2004

Rada Protimonopolného úradu Slovenskej republiky v Bratislave, ako orgán príslušný na konanie podľa § 18 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov podľa § 59 ods. 2 zákona č. 71/1967 Zb. o správnom konaní 

zamieta

rozklad podnikateľa Jána Zaušku, Urbánkova ¼, 971 01 Prievidza podaný proti rozhodnutiu Protimonopolného úradu Slovenskej republiky, odboru zneužívania dominantného postavenia č. 2003/ZK/2/1/214 zo dňa 10.09.2003, ktorým bolo rozhodnuté tak, že konanie vo veci zneužívania dominantného postavenia podnikateľa Považská cementáreň, a.s. Ul. J. Kráľa, 018 63 Ladce sa zastavuje, nakoľko dôvod konania nebol daný a toto rozhodnutie potvrdzuje.

Odôvodnenie:

	Dňa 10.9.2003 Protimonopolný úrad Slovenskej republiky, odbor zneužitia dominantného postavenia (ďalej len „úrad“) vydal rozhodnutie č. 2003/ZK/2/1/214, ktorým rozhodol o zastavení konania podľa § 32 ods. 2 písm. c) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z.z. o skupinových výnimkách zo zákazu dohôd obmedzujúcich hospodársku súťaž a o zmene a doplnení niektorých zákonov (ďalej len „zákon“) vo veci zneužitia dominantného postavenia podľa § 8 zákona podnikateľom Považská cementáreň, a.s., J. Kráľa, 018 63 Ladce (ďalej len „Považská cementáreň, a.s.“).  

	Dňa 29.9.2003 bol úradu v zákonnej lehote doručený rozklad podnikateľa Jána Zaušku, Urbánkova 1/4, 971 01 Prievidza, v ktorom p. Zauška namietal nasledovné skutočnosti: 
1. „Obsah podaného podnetu, ktorý bol Protimonopolným úradom prijatý bol jednoznačný: Považské cementárne Ladce a.s. prostredníctvom vedúcim obchodu pánom Drábikom odmietol nákup šedého cementu CEM II B – S 32,5 R v hotovosti z dôvodu, že tento vyvážam do Českej republiky a nemôže súhlasiť ani s gramom predaja lebo by druhý deň prišiel o zamestnanie. Nedostatok cementu nebol spomenutý, naopak doložil, že oni si postačujú samostatne v Českej republike pokryť všetky požiadavky.“
	
2. „Rozklad k prvému rozhodnutiu, ktorý som Vám postúpil nebol Protimonopolným úradom posudzovaný. Považujem to za popretie základných ľudských práv občana ale i právneho postavenia podnikateľa. Na Vaše požiadanie som Vám postúpil predchádzajúci odber cez maloobchod, ktorý bol bez problémov, bez problémov bol odber z 3. júla 2002. Zaujímavé je zo zdôvodnenia postreh po 17 mesiacoch Živnostenského listu, ktorý uvádza obchodné sprostredkovanie ak som platcom DPH a ostatných daní, ktoré doteraz im vyhovovali.“ 

3. „Uvádzané odôvodnenie k Vášmu rozhodnutiu je pozoruhodné v tom, že riešite zastupiteľnosť tovaru, prepravou, odberateľa, čo som mal robiť apod. len sa neriešila podstata podania. Podľa priloženej tabuľky č. 1 o maloobchodnom predaji potvrdzuje dostatok pokrytia požiadaviek na nákup požadovaného tovaru v priemere 11 ton denného odberu. Myslím si, že ak by sa hlbšie skúmal maloobchodný nákup šedého cementu u uvedených siedmych odberateľov zistili by sme, že dodací list nebude korešpondovať s účtom s registračnej pokladnice. Potom by boli pochybné skutočné kapacity maloobchodnej predajne.“ 

4. „Podstatou ostáva odmietnutie nákupu u Považských cementární Ladce a.s. od 4. júla do 11. novembra 2002 cementu CEM II B – S 32,5 R.“

Rada Protimonopolného úradu Slovenskej republiky (ďalej len „Rada úradu“) preskúmala rozkladom napadnuté rozhodnutie, ako aj konanie, ktoré mu predchádzalo v celom rozsahu tak, ako to vyplýva z § 59 ods. 1 zákona č. 71/1967 Zb. o správnom konaní (správny poriadok) v znení neskorších predpisov.

V prvom kroku sa zaoberala posúdením, či bol správne definovaný relevantný trh. Prvostupňový orgán definoval tovarový relevantný trh ako maloobchodný predaj cementu pevnostnej triedy 32,5 R, balený, paletovaný, paletovaný s fóliou, v 25 kg a 50 kg baleniach. Po analýze predajnej ceny cementu zastupiteľných druhov a prepravných nákladov, ktoré by účtovali jednotliví prepravcovia medzinárodnej nákladnej dopravy za prepravu 24 ton vyššie uvedenej kategórie cementu úrad dospel k záveru, že priestorový relevantný trh je potrebné vymedziť územím cca 50 km od Považskej cementárne, a.s.

	Rada úradu opätovne podrobne analyzovala situáciu a dospela k názoru, že prvostupňový orgán nesprávne definoval relevantný trh z tovarového i geografického hľadiska. V tejto súvislosti Rada úradu zastáva názor, že pri určovaní tovarového relevantného trhu nie je v tomto prípade možné vychádzať z požiadavky podnikateľa Zaušku, ktorý má záujem realizovať nákupy portlantského cementu CEM II B – S 32,5 R v objeme 24 ton prostredníctvom maloobchodnej predajne. Podnikateľ  Zauška v zmysle Ministerstvom hospodárstva SR udelenej automatickej licencie, ako aj na základe dodávateľskej zmluvy uzatvorenej s podnikateľom Starobom, v rámci ktorej bolo kontrahovaných 6000 ton cementu, pôsobí ako veľkoobchodník s danou komoditou a patrí do skupiny veľkoodberateľov. Obchodné vzťahy dodávateľov a veľkoodberateľov cementu sa vyznačujú na rozdiel od vzťahov predávajúcich a kupujúcich prostredníctvom maloobchodného predaja najmä zazmluvnením dodávateľsko odberateľského vzťahu, na základe ktorého sa eliminujú riziká nerealizácie dodávok z dôvodu nedostatku tovaru, čo sa vyskytuje častejšie pri bežnom maloobchodnom predaji a takouto formou si zabezpečujú stabilitu svojich dodávok. Nie je bežnou praxou, aby takéto veľké objemy bez predchádzajúceho zmluvného vzťahu boli bežne dostupné v maloobchodných predajniach. Rada úradu zastáva názor, že tovarovým relevantným trhom je trh predaja cementu pevnostnej triedy 32,5 R, baleného, paletovaného, paletovaného s fóliou, v 25 kg a 50 kg baleniach pre veľkoodberateľov. Z hľadiska geografického je tento trh vymedzený celým územím SR, v rámci ktorého dochádza k súbehu ponuky a dopytu. Na takto definovanom relevantnom trhu je mnoho predajcov predmetného druhu cementu pre veľkoodberateľov a to prostredníctvom samotných výrobcov – cementární, ako aj špecializovaných predajcov, resp. predajcov, ktorých tovarová skladba zahŕňa aj predmetnú komoditu – t.j. cement. Z hľadiska zabezpečenia požadovaného množstva je v záujme samotného podnikateľa zmluvné zabezpečenie požadovanej komodity a je len na samotnom podnikateľovi, aby v rámci svojej firemnej ekonomiky si zhodnotil spôsob a efektivitu obchodu (nákupu) daného tovaru na základe ceny cementu, dopravných nákladov, množstevných zliav, resp. iných faktorov.

Predaj uvedeného tovaru v roku 2002 potvrdil napríklad výrobca Východoslovenské stavebné hmoty, a.s. Turňa nad Bodvou v liste zo dňa 8. júla 2003, ďalej podnikateľ Holcim a.s., Dúbravská cesta 2, Bratislava, ktorý listom zo dňa 7. júla takisto konkretizoval sortiment výrobkov, zahŕňajúci tovar v zmysle definovaného relevantného trhu, pričom už v liste zo dňa 20. mája 2003 zdôraznil, že ak by sa podnikateľ Zauška obrátil na ich spoločnosť s požiadavkou kúpy predmetného cementu, bolo by ju možné bez problémov zrealizovať po uzatvorení zmluvného vzťahu. Podnikateľ CEMMAC, a.s Horné Sŕnie tiež potvrdil, že v požadovanom období bol schopný predať podnikateľovi Zauškovi požadované množstvo cementu (list zo dňa 24.06.2003).

Rada úradu teda dospela k záveru, že vymedzený relevantný trh je trhom konkurenčným s nízkymi bariérami vstupu na trh a preto nie je možné v tomto prípade konštatovať, že podnikateľ Považské cementárne má na tomto trhu dominantné postavenie.

Podnikateľ Zauška v jednotlivých bodoch rozkladu namieta najmä skutočnosť, že úrad sa doteraz nezaoberal samotnou podstatou podania, t.j. že „Považské cementárne a.s. prostredníctvom vedúceho obchodu pána Drábika odmietol nákup šedého cementu CEM II B – S 32,5 R v hotovosti z dôvodu, že tento vyváža do Českej republiky a nemôže súhlasiť ani s gramom predaja lebo by druhý deň prišiel o zamestnanie“. V nadväznosti na to podnikateľ Zauška vyjadril nesúhlas s tým, že úrad rieši zastupiteľnosť tovaru a pod., pričom sa nerieši podstata podania. Rada úradu konštatuje, že úrad sa musí v rámci konania vo veci zneužívania dominantného postavenia v prvom rade zaoberať definíciou relevantného trhu, v rámci ktorej skúma i zastupiteľnosť výrobkov, následne určiť postavenie príslušného podnikateľa na definovanom relevantnom trhu a až po vyhodnotení takto vykonanej analýzy pristupuje v prípade, ak je u predmetného podnikateľa preukázaná existencia dominantného postavenia, k riešeniu konkrétnych praktík, ktoré by mohli mať charakter zneužívania dominantného postavenia podľa § 8 zákona. Nakoľko v danom prípade nebolo podnikateľovi Považská cementáreň, a.s. dominantné postavenie preukázané, Rada úradu ďalej neposudzuje jeho konanie v zmysle podnetu podnikateľa Zaušku.

	Na základe uvedených skutočností Rada úradu na svojom zasadaní dňa 02.04.2004 rozhodla tak, ako je uvedené vo výrokovej časti tohto rozhodnutia.

Poučenie:

Proti tomuto rozhodnutiu sa podľa § 61 ods. 2 zákona č. 71/1967 Zb. o správnom konaní nemožno odvolať. Proti tomuto rozhodnutiu možno podať žalobu podľa § 247 Občianskeho súdneho poriadku na Najvyšší súd Slovenskej republiky do dvoch mesiacov od jeho doručenia. 

						            Danica Paroulková
						predsedníčka Rady Protimonopolného úradu SR

Rozhodnutie sa doručí:

1. Ján Zauška, Urbánkova 1/4, 971 01 Prievidza
2. Považská cementáreň, a.s., J. Kráľa, 018 63 Ladce
3. Protimonopolný úrad Slovenskej republiky, odbor zneužívania dominantného postavenia

ROZHODNUTIE

Číslo:2003/ZK/2/1/214                                                                   Bratislava 10.9.2003

	Protimonopolný úrad Slovenskej republiky, odbor zneužívania dominantného postavenia v správnom konaní začatom na podnet podnikateľa - obchodného sprostredkovateľa Jána Zaušku, so sídlom Urbánkova 1/4, 971 01 Prievidza, IČO 33 651 884 zo dňa 12.7.2002 voči podnikateľovi Považská cementáreň, a.s., Ul. J. Kráľa, 018 63 Ladce, IČO 31 615 716

rozhodol:

na základe § 32 ods. 2 písm. c) v spojení s § 8 ods. 2 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z. z. tak, že správne konanie zastavuje, nakoľko dôvod na konanie nebol daný.

O d ô v o d n e n i e:

	Dňa 11.3.2003 Protimonopolný úrad Slovenskej republiky, odbor zneužívania dominantného postavenia (ďalej len „úrad“) obdržal právoplatné rozhodnutie Rady Protimonopolného úradu Slovenskej republiky č. 2003/DZ/R/2/032 zo dňa 28.2.2003 o zrušení rozhodnutia Protimonopolného úradu Slovenskej republiky, odboru zneužívania dominantného postavenia č. 2002/ZK/2/1/250 zo dňa 25.11.2002, ktorým bolo zastavené konanie začaté na návrh podnikateľa - obchodného sprostredkovateľa Jána Zaušku, so sídlom Urbánkova 1/4, 971 01 Prievidza (ďalej len „podnikateľ Ján Zauška“) vo veci možného zneužívania dominantného postavenia na relevantnom trhu podľa § 8 ods. 2 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z. z. (ďalej len „zákon“) voči podnikateľovi Považská cementáreň, a.s., Ul. J. Kráľa, 018 63 Ladce (ďalej len „Považská cementáreň, a.s.“).
	Týmto dňom, 11.3.2003 úrad pokračoval v predmetnom správnom konaní, v rámci nového prejednávania. 

	Podnikateľ Ján Zauška vo svojom podaní poukazuje na postup podnikateľa Považská cementáreň, a.s., ktorý považuje za zneužívanie dominantného postavenia na trhu, nakoľko dňa 4. júla 2002 mu bol zo strany Považskej cementárne, a.s. odmietnutý predaj 24 ton portlandského cementu šedého s označením CEM II B – S 32,5 R, paletovaného po 50 kg cez maloobchodnú predajňu. Medzi podnikateľom Jánom Zauškom a podnikateľom Považská cementáreň, a.s. nebola podpísaná žiadna kúpna zmluva. 

	V zmysle § 2 ods. 2 zákona úrad skúmal, či účastníci správneho konania sú podnikatelia. 

	Podnikateľovi Jánovi Zauškovi bol vydaný živnostenský list dňa 25. 11. 1993 pod evidenčným číslom : Žo – 3931/1993 Šm a reg. č. 2/5707/1993 Obvodným úradom - živnostenské oddelenie Prievidza, Švéniho 9, Prievidza. Predmetom živnosti je sprostredkovanie obchodu a prenájom nehnuteľností.
	V zmysle uvedeného je podnikateľ Ján Zauška podnikateľom podľa § 2 ods. 2 zákona č. 513/1991 Zb. Obchodného zákonníka v znení neskorších prepisov. Z uvedeného vyplýva, že podnikateľ Ján Zauška je podnikateľom v zmysle § 3 ods. 2 zákona.

	Maloobchodnú predajňu Považskej cementárne, a.s. prevádzkuje spoločnosť Berger Slovakia, a.s., Ul. J. Kráľa, 018 63 Ladce, avšak v mene a na účet podnikateľa Považská cementáreň, a.s., t.j. na základe mandátnej zmluvy. Nakoľko maloobchodná predajňa nemá právnu subjektivitu a o obchodnej politike v maloobchodnej predajni rozhoduje podnikateľ Považská cementáreň, úrad považuje v zmysle § 25 ods. 3 zákona podnikateľa Považská cementáreň, a.s. za účastníka správneho konania.
	Podnikateľ Považská cementáreň, a.s. je podľa výpisu z Obchodného registra Okresného súdu Trenčín zo dňa 01.10.1994, oddiel Sa, vložka číslo 248/R, akciovou spoločnosťou so základným imaním 338 495 000 Sk. Predmetom činnosti podnikateľa je výroba slinku, mletých vápencov, mletej trosky, cementov a výrobkov na báze cementov, sprostredkovanie obchodu, spracovanie odpadových druhotných surovín, oprava železničných RAJ vozňov a pod.
	V zmysle uvedeného je podnikateľ Považská cementáreň, a.s. podnikateľom podľa § 2 ods. 2 zákona č. 513/1991 Zb. Obchodného zákonníka v znení neskorších predpisov a teda aj podľa § 3 ods. 2 zákona. 

	Podnikateľ Ján Zauška predával portlandský cement šedý s označením CEM II B – S 32,5 R podnikateľovi Josefovi Starobovi, Matrosovova 15, 709 00 Ostrava – Hulváky, Česká republika, (ďalej len „podnikateľ Josef Staroba“) do Českej republiky na základe kúpnej zmluvy. V predmetnej kúpnej zmluve medzi podnikateľom Jánom Zauškom – predávajúcim a Josefom Starobom – kupujúcim, ktorá bola podpísaná dňa 5.6.2002 (ďalej len „Zmluva“), sa predávajúci zaviazal dodať kupujúcemu 6000 ton portlandského cementu šedého s označením CEM II B – S 32,5 R vyrobeného v Považskej cementárni, a.s., a to do konca roku 2002. V predmetnej Zmluve neboli stanovené presné množstvá jednej dodávky, ani dni dodania predmetného tovaru. Podľa Zmluvy jednotlivé dodávky cementu mali smerovať na Severnú a Južnú Moravu. Presné určenie vykladania tovaru záviselo od požiadaviek zákazníkov (t.j. miesto vyloženia tovaru bolo operatívne usmernené po prechode hraničným priechodom).

	Podnikateľovi Jánovi Zauškovi bola dňa 2.7.2002 udelená Ministerstvom hospodárstva Slovenskej republiky automatická licencia na vývoz 1 500 ton portlandského cementu šedého do Českej republiky podľa vyhlášky č. 15/1998 Z. z. o podmienkach udeľovania úradného povolenia na dovoz a vývoz tovaru a služieb s platnosťou od 2.7.2002 do 31.12.2002.

	Podnikateľ Ján Zauška si 3. júla 2002 kúpil 24 ton portlandského cementu šedého s označením CEM II B – S 32,5 R, paletovaného po 50 kg cez maloobchodnú predajňu Považskej cementárne, a.s., ktorý bol následne odvezený do Českej republiky. Prepravu mu zabezpečoval podnikateľ – Peter Klasovitý- Nákladná doprava, Turá Lúka 15, 907 01 Myjava (ďalej len „podnikateľ Peter Klasovitý“). Predmetný portlandský cement šedý s označením CEM II B – S 32,5 R podľa vyjadrenia podnikateľa Jána Zaušku bol vezený do Bystřice pod Hostýnem. Podľa relevantného dokladu, ktorý úradu predložil podnikateľ Peter Klasovitý, predmetný portlandský cement šedý s označením CEM II B – S 32,5 R bol vyložený v meste Holešov, cca 8 km od Bystřice pod Hostýnem, avšak bola vyúčtovaná rovnaká cena prepravy.

	Pre posúdenie toho, či určitý podnikateľ zneužíva dominantné postavenie na relevantnom trhu, je potrebné v prvom rade zadefinovať relevantný trh a následne preukázať dominantné postavenie podnikateľa na takto vymedzenom relevantnom trhu.

Relevantný trh

Tovarový relevantný trh

	Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné.

	Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia.

	Podnikateľ Ján Zauška odoberal portlandský cement šedý s označením CEM II B – S 32,5 R, paletovaný po 50 kg cez maloobchodnú predajňu Považskej cementárne, a.s.. 

		Portlandský cement šedý s označením CEM II B – S 32,5 R s pevnostnou triedou 32,5 a vysokou počiatočnou pevnosťou je najviac používaným cementom na obecné použitie. Je to dôsledkom tradičnej orientácie výrobcov na výrobu portlandských zmesných cementov s prakticky výlučne používanou vysokopecnou granulovanou troskou. Táto jednostranná orientácia výrobcov a následne aj stavbárskej verejnosti je príčinou rozšíreného využitia troskových cementov.

	Portlandský cement šedý s označením CEM II B – S 32,5 R  (podľa normy STN EN 197 – 1 nazývaný ako portlandský cement troskový CEM II B – S 32,5 R) sa vyrába spoločným zomletím kremičitanového (portlandského) slinku, vysokopecnej granulovej trosky a sádrovca. Troska, ktorú cement obsahuje max. 35% upravuje zmesnosť cementu a tiež obmedzuje počiatočné hydratačné teplo. Sádrovec pôsobí ako regulátor tuhnutia cementu.
	Portlandský cement šedý s označením CEM II B – S 32,5 R sa používa k príprave mált, jednoduchého a vystuženého betónu, takmer pre všetky druhy občianskych a priemyselných stavieb, výrobe železobetónových stavebných dielcov, betónových výrobkov, terasových dlaždíc, nadstavbových omietok, cementovej malty. Je vhodný na spracovanie v prostredí do 5 °C. Pod teplotou 5 °C je ho možné spracovať za použitia špeciálnych prísad.
	Výhodou tohto druhu cementu je veľmi dobrá objemová stálosť a odolnosť voči chemickým vplyvom.

	S cieľom správneho definovania tovarového relevantného trhu, úrad sa v prvom kroku zameral na posúdenie vzájomnej zastupiteľnosti portlandského cementu šedého s označením CEM II B – S 32,5 R s inými druhmi cementu z hľadiska konečného spotrebiteľa.

	Z hľadiska spotrebiteľov môžeme konštatovať, že pre: 
•	maloodberateľov, ktorí používajú cement na bežné použitie, je možná úplná náhrada v prípade rozšírenia ponuky (dostupnosti iných druhov cementu), t.j. existuje široká zastupiteľnosť  predmetného portlandského cementu šedého s označením CEM II B – S 32,5 R s inými druhmi cementu na maloobchodnej úrovni;
•	veľkoodberateľov, ktorí používajú cement na bežné použitie, je možná náhrada. V prospech portlandského cementu šedého s označením CEM II B – S 32,5 R hovorí aj konzervativizmus stavbárskeho prostredia, neochota projektantov využívať nové materiály a prvotné náklady, ktoré by boli spojené s úpravou  technológie výroby  betónov (mált), náklady na preukazné skúšky a certifikáciu;
•	veľkoodberateľov, ktorí používajú cement na špeciálne využitie, nie je možná úplná náhrada.

	Úrad dospel k záveru, že portlandský cement šedý s označením CEM II B – S 32,5 R je z hľadiska fyzikálnych, technických charakteristík a účelu použitia vzájomne zastupiteľný s každým druhom cementu danej pevnostnej triedy 32,5 R, tzn., že podľa normy STN EN 197 – 1 môže byť nahraditeľný týmito druhmi cementu:

CEM II/B – P portlandský pucolánový cement
CEM II/B – V portlandský popolčekový cement
CEM II/B – L portlandký cement s vápencom
CEM IV/A      pucolánový cement
CEM II/AS     portlandský cement troskový.

	Úrad portlandský cement šedý s označením CEM II B – S 32,5 R a vyššie uvedené zastupiteľné druhy cementu označil pod pojmom „cement pevnostnej triedy 32,5 R“.

	Zo zastupiteľnosti z hľadiska fyzikálnych, technických charakteristík a účelu použitia portlandského cementu šedého s označením CEM II B – S 32,5 R nemožno úplne vylúčiť ani cementy vyšších značiek, avšak hlbšie vymedzenie tovarového relevantného trhu z hľadiska konečného spotrebiteľa nebolo pre potreby posudzovania daného prípadu potrebné.

	V ďalšom kroku sa úrad zameral na skutočnosť, či existuje vzájomná zameniteľnosť medzi voľne loženým, baleným, paletovaným cementom a cementom paletovaným s fóliou z hľadiska konečného spotrebiteľa.

	Voľne ložený cement nakupujú betonárne, výrobcovia stavebných materiálov (betónové škridle, tvárnice, dlažba a pod.) a výrobcovia prefabrikovaných dielov. Voľne ložený cement sa prepravuje v autocisternách alebo v železničných vagónoch.
	Balený cement je obyčajne balený v 25 kg, alebo 50 kg vreciach. Balený cement väčšinou nakupujú drobní výrobcovia dlažby, kamenári, malovýrobcovia betónu a obyvateľstvo pre stavebné úpravy a výstavbu rodinných domov a chalúp. Podľa potreby (v závislosti od množstva) sa balený cement paletuje. Existuje aj tzv. paletovaný cement s fóliou, ktorý nakupujú odberatelia za účelom chrániť cement pred poveternostnými vplyvmi, najmä dažďom v prípade dlhodobejšieho skladovania alebo skladovania na voľných nezakrytých skládkach, resp. pri komplikovanej preprave cementu.

	Z hore uvedeného vyplýva, že voľne ložený cement je z hľadiska ceny a účelu použitia nezastupiteľný s baleným cementom, v 25 kg a 50 kg baleniach, avšak balený cement, v 25 kg a 50 kg baleniach je z hľadiska ceny a účelu použitia zastupiteľný s paletovaným cementom a paletovaným cementom s fóliou, v 25 kg a 50 kg baleniach.

	Po zhrnutí vyššie uvedených skutočností, úrad za tovarový relevantný trh vymedzil: maloobchodný predaj cementu pevnostnej triedy 32,5 R, balený, paletovaný, paletovaný s fóliou, v 25 kg a 50 kg baleniach. 

	Ďalej úrad posudzoval zastupiteľnosť portlandského cementu šedého s označením CEM II B – S 32,5 R z hľadiska ceny.

	Za zastupiteľný cement s predmetným portlandským cementom z hľadiska ceny úrad považoval iba tie druhy cementu pevnostnej triedy 32,5 R, baleného, paletovaného a paletovaného s fóliou, v 25 kg a 50 kg baleniach, ktorých predajná cena v rámci maloobchodného predaja sa pohybuje cca do 110% predajnej ceny portlandského cementu šedého s označením CEM II B – S 32,5 R, paletovaného po 50 kg cez maloobchodnú predajňu Považskej cementárne, a.s. (viď tabuľku č. 1).

Priestorový relevantný trh

	Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

	Pri definovaní priestorového relevantného trhu úrad vychádzal z týchto faktorov:

1. predajná cena cementu pevnostnej triedy 32,5 R, baleného, paletovaného, paletovaného s fóliou, v 25 kg a 50 kg baleniach, ktorú by účtovali maloobchodné predajne;

2. prepravné náklady, ktoré by účtovali jednotliví prepravcovia medzinárodnej nákladnej dopravy za prepravu 24 ton cementu pevnostnej triedy 32,5 R, baleného, paletovaného, paletovaného s fóliou , v 25 kg a 50 kg baleniach.

	1. Úrad s cieľom získať informácie o predajnej cene cementu pevnostnej triedy 32,5 R, baleného, paletovaného, paletovaného s fóliou, v 25 kg a 50 kg baleniach cez maloobchodnú predajňu sa obrátil na konkurenciu v oblasti maloobchodného predaja cementu, ako sú napríklad cementárne a stavebniny na území Trnavského, Bratislavského, Nitrianskeho a Žilinského kraja. Nakoľko oslovení konkurenti úradu nevedeli poskytnúť informácie o svojich konkurentoch, úrad informácie o podnikateľoch zaoberajúcich sa maloobchodným predajom cementu pevnostnej triedy 32,5 R, baleného, paletovaného, paletovaného s fóliou, v 25 kg a 50 kg baleniach získaval cez Obchodný register a Zlaté stránky. Treba poznamenať, že skoro v každom meste sa nachádzajú maloobchodné predajne s cementom pevnostnej triedy 32,5 R, baleného, paletovaného, paletovaného s fóliou, v 25 kg a 50 kg baleniach. 

	2. Podnikateľ Ján Zauška si prepravu portlandského cementu šedého s označením CEM II B – S 32,5 R, paletovaného po 50 kg zabezpečoval cez prepravcu medzinárodnej nákladnej dopravy – podnikateľa Petra Klasovitého.
	Podľa Zmluvy miesto vykladania tovaru bolo operatívne usmernené po prechode cez hraničný prechod, a to v rámci severnej a južnej Moravy. Nakoľko dňa 4. júla 2002 nebola realizovaná preprava predmetného portlandského cementu šedého s označením CEM II B – S 32,5 R, paletovaného po 50 kg, t.j. neexistuje relevantný doklad o mieste vyloženia tovaru v tento deň, úrad za relevantné bral miesto vyloženia portlandského cementu šedého s označením CEM II B – S 32,5 R, paletovaného po 50 kg v deň 3. júla 2002. 

	Z toho dôvodu úrad posudzoval prepravné náklady za prepravu 24 ton cementu pevnostnej triedy 32,5 R, baleného, paletovaného, paletovaného s fóliou, v 25 kg a 50 kg baleniach od mesta, t.j. stavebnín v Trnavskom, Bratislavskom, Žilinskom, Nitrianskom kraji, kde by bol predmetný cement pevnostnej triedy 32,5 R, balený, paletovaný, paletovaný s fóliou, v 25 kg a 50 kg baleniach naložený, do mesta Bystřice pod Hostýnem, kde by bol následne vyložený. 

	S cieľom získať informácie o vyúčtovaní ceny prepravy za jednotlivú cestu sa úrad obrátil na konkurentov v oblasti medzinárodnej nákladnej dopravy. 
	
	V medzinárodnej nákladnej doprave sú ceny v zásade stanovené dohodou.      V prípade medzinárodných prepráv medzi Slovenskou republikou a Českou republikou býva táto cena obvykle cca 30 Sk za 1 km. Niektorí prepravcovia si účtujú aj tzv. „prázdne kilometre“, t.j. kilometre, ktoré prejde prepravca bez tovaru, alebo sa účtujú iba kilometre s tovarom, t.j. vzdialenosť od miesta naloženia tovaru až do miesta vyloženia tovaru, v závislosti od vyťaženosti vozidiel prepravcu. Treba poznamenať, že zákazník si vyúčtovanie tzv. „prázdnych kilometrov“ ušetrí, ak si dohodne medzinárodnú prepravu s prepravcom, ktorý podniká v blízkosti predajni, odkiaľ si zákazník tovar kupuje. V prípade, že sa jedná o pomerne krátku  medzinárodnú prepravu, v praxi sa často stáva, že prepravca požaduje zohľadniť i tzv. „prázdne kilometre“, pretože nenajazdí veľa kilometrov, ale musí čakať na hraniciach, čo niekedy môže byť i cca 10 hodín. Vtedy môže byť cena pomerne kratšej medzinárodnej prepravy i dvojnásobná, ale až po súhlase zákazníka. 
	Podnikateľ Peter Klasovitý si za prepravu portlandského cementu šedého s označením CEM II B – S 32,5 R, paletovaného po 50 kg, dňa 3.7.2002 účtoval aj prázdne kilometre (prepravné náklady boli vyúčtované za 213 km). Niektorí z oslovených konkurentov by za 24 ton predmetného cementu v roku 2002 účtovali iba kilometre s tovarom, iní aj tzv. „prázdne kilometre“. Aj z hore uvedeného vyplýva, že cena medzinárodnej prepravy je v zásade stanovená dohodou. Z toho dôvodu úrad pri stanovení prepravných nákladov za jednotlivú cestu zohľadňoval iba kilometre s tovarom, t.j. vzdialenosť od miesta naloženia tovaru až do miesta vyloženia tovaru.
	Nakoľko pri medzinárodnej doprave sa účtujú aj tzv. colné poplatky, ktorých skutočná hodnota je vždy známa až po preprave a stanovujú sa v závislosti od hodnoty tovaru, úrad pri vymedzení priestorového relevantného trhu nebral do úvahy colné poplatky.

	Na základe vyššie uvedeného úrad analyzoval celkovú cenu t.j. predajnú cenu cementu s pevnostnou triedou 32,5 R, baleného, paletovaného a paletovaného s fóliou, v 25 kg a 50 kg baleniach cca do 110% predajnej ceny portlandského cementu šedého s označením CEM II B – S 32,5 R, paletovaného po 50 kg cez maloobchodnú predajňu Považskej cementárne, a.s., ktorú by účtovali maloobchodné predajne s cementom a prepravné náklady, ktoré by účtovali jednotliví prepravcovia medzinárodnej nákladnej dopravy, ktorú by podnikateľ Ján Zauška zaplatil, keby si cement pevnostnej triedy 32,5 R, balený, paletovaný, paletovaný s fóliou, v 25 kg a 50 kg baleniach kúpil u konkurentov na trhu maloobchodného predaja cementu pevnostnej triedy 32,5 R, baleného, paletovaného, paletovaného s fóliou, v 25 kg a 50 kg baleniach a dopravu by si zabezpečoval cez medzinárodnú nákladnú dopravu. (viď tabuľku č. 2,3,4,5).

Tabuľka č. 2
Maloobchodný predajcovia cementu	50 kg, PAL (cena za 1 tonu bez DPH v roku 2002)	cena za 24 ton (bez DPH) 	km	cena za dopravu (1km=30 Sk)	Výsledná cena spolu: cement + doprava	
Považské cementárne, a.s., Ladce	2015	48360	213	213*28,17=6000	54360,00	
Cemmac, a.s., Horné Srnie	2113,80	50 731,20   	81	2430	53161,20	
Stavebniny spol. s r.o., Topoľčany	2276,40	54 633,60   	146	4380	59013,60	
Stavebniny Margita Halásová,  Bán. n/Bebravou	2100,00	50 400,00   	122	3660	54060,00	
Stavebniny Praktik, Rehák Ján, Dubnica n/Váhom	1975,00	47 400,00   	90	2700	50100,00	
Sestav, Milan Sedláček,  Ilava	[…]	[...]	96	2880	[…]	
Raven, a.s., Považská Bystrica	2146,30	51 511,20   	111	3330	54841,20	

Tabuľka č. 3
Maloobchodný predajcovia cementu	50 kg, PAF (cena za 1 tonu bez DPH v roku 2002)	cena za 24 ton (bez DPH) 	km	cena za dopravu (1km=30 Sk)	Výsledná cena spolu: cement + doprava	
Cemmac, a.s., Horné Srnie	2162,60	51902,40	81	2430,00	54332,40	
Považská cementáreň, a.s., Ladce	[…]	[...]			[...]	

Tabuľka č. 4
Maloobchodný predajcovia cementu	50 kg, BAL (cena za 1 tonu bez DPH v roku 2002)	cena za 24 ton (bez DPH)	km	cena za dopravu (1km=30 Sk)	Výsledná cena spolu: cement + doprava	
Cemmac, a.s., Horné Srnie	2113,8	50731,2	81	2430,00	53161,2	
Sestav, Milan Sedláček,  Ilava	[…]	[…]	96	2880	[…]	
Považská cementáreň, a.s., Ladce	[...]	[...]			[...]	

Tabuľka č. 5
Maloobchodný predajcovia cementu	25 kg, PAF (cena za 1 tonu bez DPH v roku 2002)	cena za 24 ton (bez DPH)	km	cena za dopravu (1km=30 Sk)	Výsledná cena spolu: cement + doprava	
Cemmac, a.s., Horné Srnie	2162,60	51902,40	81	2430,00	54332,40	
Údaje označené ako […] boli účastníkom správneho konania s dotknutým podnikateľom označené
 za obchodné tajomstvo podľa § 17 Obchodného zákonníka a sú súčasťou spisového materiálu.

	Po analýze vyššie uvedeného úrad za priestorový relevantný trh vymedzil územie cca 50 km od Považskej cementárne, a.s., na ktorých sa stretáva ponuka podnikateľa Považská cementáreň, a.s. s ponukou ostatných konkurentov v maloobchodnom predaji cementu pevnostnej triedy 32,5 R, baleného, paletovaného, paletovaného s fóliou, v 25 kg a 50 kg baleniach, kde súťažné podmienky sú dostatočne homogénne. 

Dominantné postavenie

	V ďalšom kroku sa úrad zameral na posúdenie postavenia podnikateľa Považská cementáreň, a.s. na takto vymedzenom relevantnom trhu maloobchodného predaja cementu pevnostnej triedy 32,5 R, baleného, paletovaného, paletovaného s fóliou, a to v 25 kg a 50 kg, t.j. či má daný podnikateľ dominantné postavenie na takto definovanom relevantnom trhu.

	Podľa § 8 ods. 1 zákona dominantné postavenie na relevantnom trhu má podnikateľ alebo niekoľko podnikateľov, ktorí nie sú vystavení podstatnej súťaži na trhu a ktorí sa vzhľadom na svoju ekonomickú silu môžu správať nezávisle.

	Pri posudzovaní, či má určitý podnikateľ na relevantnom trhu dominantné postavenie, sa zohľadňuje najmä štruktúra trhu, ekonomická a finančná sila podnikateľa na tomto trhu, bariéry vstupu na tento trh. V rámci týchto troch oblastí je dôležité posúdiť podiely na relevantnom trhu a ich vzájomné diferencie, ako aj iné faktory, ktoré ovplyvňujú resp. môžu ovplyvniť postavenie daného podnikateľa na príslušnom relevantnom trhu.

	V danom prípade sa úrad zameral najmä na posúdenie nasledovných faktorov.

a) Štruktúra trhu

	Trh maloobchodného predaja cementu pevnostnej triedy 32,5 R, baleného, paletovaného, paletovaného s fóliou, v 25 kg a 50 kg baleniach je nasýtený. Potvrdzuje to aj tá skutočnosť, že ani výrobcovia cementu nie sú schopní umiestniť svoju celkovú produkciu na domácom trhu, ale sú nútení si hľadať obchodných partnerov v zahraničí. 
	Takmer v každom meste sa nachádzajú maloobchodné predajne s cementom pevnostnej triedy 32,5 R, baleného, paletovaného, paletovaného s fóliou, v 25 kg a 50 kg baleniach. Podľa získaných informácií existuje veľa maloobchodných spoločností predávajúcich cement, ktoré majú v zásobe minimálne 30 ton cementu pevnostnej triedy 32,5 R, baleného, paletovaného, paletovaného s fóliou, v 25 kg a 50 kg baleniach. V prípade požiadavky zákazníka, maloobchodné predajne s cementom sú schopné do 24 hodín zabezpečiť aj väčšie množstvo (napríklad ako je 24 – 30 ton) cementu pevnostnej triedy 32,5 R, baleného, paletovaného, paletovaného s fóliou, v 25 kg a 50 kg baleniach.
	Aj z vyššie uvedeného vyplýva, že trh maloobchodného predaja cementu pevnostnej triedy 32,5 R, baleného, paletovaného, paletovaného s fóliou, v 25 kg a 50 kg baleniach je veľmi transparentný.
	Trend vývoja cien cementu pevnostnej triedy 32,5 R, baleného, paletovaného, paletovaného s fóliou, v 25 kg a 50 kg baleniach cez maloobchodnú predajňu za posledné tri roky je mierne vzostupný, ktorý je spôsobený nárastom cien jednotlivých vstupov, najmä energií a surovín, čo sa následne premietne aj do maloobchodnej ceny cementu pevnostnej triedy 32,5 R, baleného, paletovaného, paletovaného s fóliou, v 25 kg a 50 kg baleniach.
	
	Podnikateľ Považská cementáreň, a.s. predáva cez maloobchodnú predajňu, nachádzajúcej sa v areáli Považskej cementárne, a.s. iba zvyšky produkcie, t.j. dodávky nie sú pravidelné, predávajú sa len práve voľné zásoby, ktoré sú nad rámec povinných, t.j. zmluvne vopred zabezpečených dodávok , a to formou priamej úhrady kúpnej ceny v hotovosti. Pokyny na usmernenie predaja cementu spotrebiteľovi cez maloobchodnú predajňu Považskej cementárne, a.s. bez vopred uzavretej zmluvy sa dávajú denne ústne, alebo telefonicky.

b) Bariéry vstupu

	Vstup na trh maloobchodného predaja cementu pevnostnej triedy 32,5 R, baleného, paletovaného, paletovaného s fóliou, v 25 kg a 50 kg baleniach neovplyvňujú žiadne bariéry. V prípade dovozu cementu zo zahraničia jedinou podmienkou je ich prihlásenie na certifikáciu u slovenského certifikačného orgánu.

c) Podiel účastníka správneho konania a jeho konkurentov na definovaných relevantných trhoch za rok 2002

	Pri analyzovaní, či má podnikateľ Považská cementáreň, a.s. dominantné postavenie na vyššie vymedzenom priestorovom relevantnom trhu, úrad na základe analýzy predložených podkladov a informácií skúmal podiely maloobchodného predaja cementu pevnostnej triedy 32,5 R, baleného, paletovaného, paletovaného s fóliou, v 25 kg a 50 kg baleniach podnikateľa Považská cementáreň, a.s. a jeho konkurentov, a tiež ich vzájomné diferencie na predmetnom relevantnom trhu. Úrad posudzoval mesiace jún, júl a august roku 2002, nakoľko podnikateľ Považská cementáreň, a.s. vzniesol požiadavku o spracovanie relevantných podkladov za kratšie obdobie, nakoľko ich spracovanie za celý rok 2002 by bolo veľmi pracné a časovo náročné.

	Úrad na základe analýzy zistil, že podnikateľ Považská cementáreň, a.s. na trhu maloobchodného predaja cementu pevnostnej triedy 32,5 R, baleného, paletovaného, paletovaného s fóliou, v 25 kg a 50 kg baleniach nedosahuje výrazný podiel na trhu. Jeden z konkurentov dosahuje dokonca vyšší trhový podiel na predmetnom relevantnom trhu, z čoho vyplýva, že podnikateľ Považská cementáreň, a.s. nemá dominantné postavenie na trhu maloobchodného predaja cementu pevnostnej triedy 32,5 R, baleného, paletovaného, paletovaného s fóliou, v 25 kg a 50 kg baleniach (viď tabuľku č. 6).

Tabuľka č. 6  Objem maloobchodného predaja cementu pevnostnej triedy 32,5 R, baleného, paletovaného, paletovaného s fóliou, v 25 kg a 50 kg baleniach v roku 2002.

Maloobchodný predajcovia cementu	objem predaja za mesiace jún, júl, august roku 2002 v tonách	% podiel	
Považská cementáreň,a.s., Ladce	[...]	[...]	
Cemmac, a.s., Horné Srnie	1468,40	15%	
Stavebniny, spol. s r.o.,Topoľčany	3294,00	33%	
Stavebniny, Margita Halásová, Bán. n/Bebravou	394,00	4%	
Stavebniny Praktik, Rehák Ján, Dubnica n/Váhom	354,00	4%	
Sestav,Milan Sedláček,  Ilava	[…]	[…]	
Raven,a.s., Považská Bystrica	1082,50	11%	
Údaje označené ako […] boli účastníkom správneho konania a dotknutým podnikateľom 
označené za obchodné tajomstvo podľa § 17 Obchodného zákonníka a sú súčasťou 
spisového materiálu. 

	Na základe vyššie uvedených skutočností úrad dospel k záveru, že nakoľko podnikateľ Považská cementáreň, a.s. na relevantnom trhu maloobchodného predaja cementu pevnostnej triedy 32,5 R, baleného, paletovaného, paletovaného s fóliou, v 25 kg a 50 kg baleniach nemá dominantné postavenie, úrad predmetné konanie v zmysle § 32 ods. 2 písm. c) zákona zastaví, nakoľko dôvod na konanie nebol daný. 

	V súlade s § 33 zákona úrad vyzval listom č 5195 -1/PMÚ SR/2003 dňa 18.8.2003 podnikateľa – obchodného sprostredkovateľa Jána Zaušku a listom č. 5195 – 2/PMÚ SR/2003 dňa 18.8.2003 podnikateľa Považská cementáreň a.s., aby sa ústne alebo písomne vyjadril k podkladu pre rozhodnutie, spôsobu jeho zistenia a prípadne navrhol jeho doplnenie. 

	Podnikateľ Považská cementáreň, a.s., v.o.s. sa k predloženým výsledkom prešetrovania vyjadril faxom (následne aj listom) zaevidovaným úradom pod číslom 5381/2003 dňa 27.8.2003. 

	Uviedol, že podľa názoru podnikateľa Považská cementáreň, a.s. úradom vymedzený relevantný trh, t.j. územie do 50 km od Považskej cementárne, a.s. nezodpovedá situácii na trhu s cementom v Slovenskej republike, ani na úradom vymedzenom území. Ďalej uviedol, že na úradom vymedzenom trhu, t.j. na území 50 km od Považskej cementárne, a.s. sa okrem Považskej cementárne, a.s. a CEMMAC, a.s., Horné Srnie, predávajú relevantné výrobky minimálne aj dve ďalšie cementárne, a to Holcim, a.s., Rohožník (poznámka úradu – spoločnosť Holcim, a.s., Rohožník neprevádzkuje maloobchodnú činnosť) a Dyckerhoff, a.s., Hranice. Inak povedané, podľa názoru Považskej cementárne, a.s., relevantným trhom pre predaj cementov pevnostnej triedy 32,5 R, baleného, paletovaného, paletovaného s fóliou, v 25 kg a 50 kg baleniach je celý trh Slovenskej republiky. 
	Ďalej podnikateľ Považská cementáreň, a.s. uviedol, že podľa jeho názoru podnikateľ Ján Zauška svojim postupom realizoval veľkoobchodnú činnosť (kúpa tovaru od Považskej cementárne, a.s. a jeho následný predaj inému podnikateľovi).

	K vyššie uvedeným úrad uvádza nasledovné skutočnosti:

	Jedným zo základných faktorov úradu bolo definovať relevantný trh. Úrad v rámci svojej kompetencie preto vychádzal z nasledovnej skutočnosti:
	Medzi podnikateľom Považská cementáreň, a.s. a podnikateľom Jánom Zauškom nebol žiadny zmluvný vzťah. Podnikateľ Ján Zauška realizoval nákup portlandského cementu šedého s označením CEM II B – S 32,5 R cez maloobchodnú predajňu Považskej cementárne, a.s. (za podmienok maloobchodného predaja - nákupu), ktorý mu bol dňa 4. júla 2002 odmietnutý. Z toho dôvodu úrad posudzoval dominantné postavenie podnikateľa Považská cementáreň, a.s. na tomto maloobchodnom trhu cementu pevnostnej triedy 32,5 R, baleného, paletovaného, paletovaného s fóliou, v 25 kg a 50 kg baleniach, t.j. vymedzenie tovarového relevantného trhu bolo posudzované na maloobchodnom relevantnom trhu. Teda, postavenie podnikateľa Jána Zaušku na trhu vo vzťahu k forme podnikania, t.j. či bol veľkoobchodník alebo sprostredkovateľ, bolo irelevantné.
	S cieľom posúdiť hospodársku súťaž na trhu maloobchodného predaja cementu pevnostnej triedy 32,5 R, baleného, paletovaného, paletovaného s fóliou, v 25 kg a 50 kg baleniach sa úrad obrátil na cementárne realizujúce maloobchodný predaj v rámci Slovenskej republiky a na konkurenciu v oblasti maloobchodného predaja cementu, t.j. stavebniny ako napríklad STAVMAT IN, spol. s .r.o., Malacky, ROPSPOL, a.s., Nové Mesto nad Váhom, Papánek Ivan Stavebniny CUP METAL, Bytča, STINEX, s.r.o., Nové Mesto nad Váhom, DomSTAV, spol. s r.o., Ružomberok, Business & Drive, spol. s r.o., Malacky a pod. 
	Úrad za konkurentov podnikateľa Považská cementáreň, a.s. z hľadiska ceny na maloobchodnom trhu cementu pevnostnej triedy 32,5 R, baleného, paletovaného, paletovaného s fóliou, v 25 kg a 50 kg baleniach považoval iba tých podnikateľov, ktorých maloobchodná predajná cena cementu pevnostnej triedy 32,5 R, baleného, paletovaného, paletovaného s fóliou, v 25 kg a 50 kg baleniach sa pohybovala v rozpätí do cca 110 % predajnej ceny portlandského cementu šedého s označením CEM II B – S 32,5 R, paletovaného po 50 kg cez maloobchodnú predajňu Považskej cementárne, a.s. (viď tabuľku č. 1 na str. 7 tohto odôvodnenia).
	Pri vymedzení priestorového relevantného trhu úrad bral do úvahy aj prepravné náklady spojené s prepravou cementu pevnostnej triedy 32,5 R, baleného, paletovaného, paletovaného s fóliou, v 25 kg a 50 kg baleniach. Prepravné náklady sa nárastom počtu kilometrov zvyšujú, čím výsledná cena pozostávajúca z predajnej ceny skúmaných druhov cementu a prepravných nákladov na prepravu týchto druhov cementu sa môže zvyšovať (viď vymedzenie priestorového relevantného trhu na str. 6,8,9,10 tohto odôvodnenia). Z uvedeného dôvodu úrad trvá na svojom vymedzení priestorového relevantného trhu. 

	Podnikateľ Ján Zauška sa k predmetnej výzve vyjadril listom zaevidovaným úradom pod číslom 5375/2003 dňa 27.8.2003.

	1.) V uvedenom liste uvádza: „Prečo bol odmietnutý odber – nákup“ cementu od 4 júla do 11. novembra 2002 do Českej republiky? Nákup bol uskutočňovaný prostredníctvom maloobchodu v hotovosti Sk, kde sa nepožaduje uzatváranie kúpnych zmlúv. Po odmietnutí, následovný pracovný deň bolo vyvolané jednanie s vedúcim obchodu pánom Drábikom, ktorý uviedol, do Českej republiky si postačujú pokrývať všetky požiadavky a ak by dal súhlas, tak druhý deň príde o zamestnanie. O nedostatku požadovaného cementu CEM II B – S 32,5 R nebolo hovorené.“

	K vyššie uvedeným úrad uvádza nasledovné skutočnosti:

	Po podaní podnetu, úrad pri jeho vyšetrovaní postupuje nasledovne. S cieľom zistiť, či má podnikateľ, voči ktorému bol podaný podnet dominantné postavenie na danom relevantnom trhu, úrad najprv musí definovať tovarový a priestorový relevantný trh podľa § 3 zákona. V prípade, ak sa preukáže, že daný podnikateľ nemá dominantné postavenie na danom relevantnom trhu, úrad predmetné konanie v zmysle § 32 ods. 2 písm. c) zastaví, nakoľko dôvod na konanie nebol daný. 
	V danom prípade teda úrad posudzoval, či podnikateľ Považská cementáreň, a.s. má na trhu maloobchodného predaja cementu pevnostnej triedy 32,5 R, baleného, paletovaného, paletovaného s fóliou, v 25 kg a 50 kg baleniach dominantné postavenie. Na základe analýzy zistil, že podnikateľ Považská cementáreň, a.s. nemá dominantné postavenie na trhu maloobchodného predaja cementu pevnostnej triedy 32,5 R, baleného, paletovaného, paletovaného s fóliou, v 25 kg a 50 kg baleniach. Z toho dôvodu konanie v zmysle § 32 ods. 2 písm. c) zastavuje, nakoľko v zmysle zákona úrad posudzuje praktiku možného zneužívania dominantného postavenia jedine u podnikateľa s dominantným postavením na relevantnom trhu. 

	2.) Podnikateľ Ján Zauška ďalej uvádza: „Obdržané písomné dôvody sa odvolávajú na náhradné vzájomné zastúpenie požadovaného výrobku – neprichádza v úvahu, nakoľko dovozná licencia a certifikát vydaný Štátnou skúšobňou v Českej republike pre pána Starobu (odberateľa) bola určená na CEM II B – S 32,5 R. Zároveň si to vyžadovalo vybavenie zmeny vývoznej licencie na Ministerstve hospodárstva Slovenskej republiky.

	K vyššie uvedeným úrad uvádza nasledovné skutočnosti:

	Podnikateľovi Josefovi Starobovi bola Ministerstvom průmyslu a obchodu Českej republiky dňa 24.6.2002 udelená licencia na dovoz cementu šedého s platnosťou od 24.6.2002 do 31.12.2002. V danej licencii nie je presne určené, že sa jedná o cement  CEM II B – S 32,5 R.
	Podnikateľovi Jánovi Zauškovi bola Ministerstvom hospodárstva Slovenskej republiky udelená automatická licencia na vývoz portlandského cementu - šedého podľa vyhlášky č. 15/1998 Z. z. o podmienkach udeľovania úradného povolenia na dovoz a vývoz tovaru a služieb (ďalej len „zákon č. 15/1998 Z. z.“).V licencii na vývoz, udelenej podnikateľovi Jánovi Zauškovi, taktiež nebol určený presný druh a označenie cementu. Licencia bola udelená na vývoz portlandského cementu - šedého. Do tejto skupiny cementu s označením portlandský cement - šedý patria okrem portlandského cementu šedého s označením CEM II B – S 32,5 R aj cementy, ktoré úrad považoval za zastupiteľné s predmetným portlandským cementom šedým s označením CEM II B – S 32,5 R, t.j. zatupiteľné druhy cementu pevnostnej triedy 32,5 R baleného, paletovaného, paletovaného s fóliou (viď vymedzenie tovarového relevantného trhu na str. 4,5,6).

	Po zvážení vyššie uvedených skutočností a vyjadrenia sa účastníkov konania pred vydaním rozhodnutia úrad rozhodol tak, ako je uvedené vo výrokovej časti tohto rozhodnutia.

P o u č e n i e :

	Podľa ustanovenia § 34 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z. z. proti tomuto rozhodnutiu možno podať rozklad na Protimonopolný úrad Slovenskej republiky, odbor zneužívania dominantného postavenia, Drieňová 24, 826 03 Bratislava, v lehote 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní v znení zákona č. 215/2002 Z. z. včas podaný rozklad má odkladný účinok.

	Ing. Ladislav Szabó
		riaditeľ odboru
							zneužívania dominantného postavenia

Rozhodnutie sa doručuje:
Ján Zauška - obchodný sprostredkovateľ
Urbánkova ¼
971 01 Prievidza

Považská cementáreň, a.s.
Ul. J. Kráľa
018 63 Ladce